21 കലശകുടങ്ങള് നെഞ്ചറ്റിലേറ്റുന്ന നവരാത്രി ദിനങ്ങള് സമാനതകളില്ലാത്ത നാഗേശ്വര് ബാബയുടെ കഠിനവ്രതത്തിന് രണ്ടര പതിറ്റാണ്ട്.. പാറ്റ്ന: നവരാത്രി ആഘോഷങ്ങള്ക്ക് തുടക്കമിട്ടതോടെ ദുര്ഗാദേവിക്ക് വേറിട്ട രീതിയില് ആത്മസമര്പ്പണം നടത്തുകയാണ് ബിഹാറിലെ ക്ഷേത്ര പൂജാരിയായ നാഗേശ്വര് ബാബ. ദേവിയുടെ പ്രതിഷ്ഠയ്ക്ക് മുന്നില് കിടന്ന് നെഞ്ചില് കലശ കുടങ്ങള് ഒന്നിന് മീതെ മറ്റൊന്നായി വച്ചുകൊണ്ടാണ് നാഗേശ്വര് നവരാത്രി വ്രതം ആരംഭിച്ചിരിക്കുന്നത്. ഇത്തരത്തില് പടിപടിയായി വെക്കാന് ഉപയോഗിച്ചത് ജലം നിറച്ച 21 കുടങ്ങളാണ്. നവരാത്രി ദിനമെത്തുമ്ബോഴാണ് നെഞ്ചില് അടുക്കി വെച്ച കലശ കുടങ്ങള് എടുത്ത് മാറ്റുക. അതിനാല് വരുന്ന ഒമ്ബത് ദിവസവും കുടം ഇതുപോലെ തന്നെ അദ്ദേഹത്തിന്റെ ശരീരത്തില് നിലനില്ക്കും. വെള്ളം പോലും കുടിക്കാതെയുള്ള കഠിനമായ വ്രതമാണ് ഒമ്ബത് ദിവസവും നാഗേശ്വര് പാലിക്കുക. നാഗേശ്വര് ബാബയുടെ അപൂര്വമായ ഈ വ്രതം കഴിഞ്ഞ 25 വര്ഷമായി മുടങ്ങാതെ തുടരുകയാണ്. ഇതിനായി 15 ദിവസം മുമ്ബ് തൊട്ടേ നാഗേശ്വര് ഒരുക്കങ്ങള് ആരംഭിക്കും. ആഹാരം കഴിക്കാതെയുള്ള വ്രതം പൂര്ത്തിയാക്കുന്നതിന് ശാരീരികമായും മാനസികമായും അദ്ദേഹം തയ്യാറെടുക്കും. എന്നാല് എന്തിനാണ് ഇത്തരത്തില് കഠിനമായൊരു വ്രതം നവരാത്രിക്ക് അനുഷ്ഠിക്കുന്നതെന്ന് നാഗേശ്വറിനോട് ചോദിച്ചാല് അതിന് കാരണമുണ്ടെന്നാണ് അദ്ദേഹത്തിന്റെ മറുപടി. വര്ഷങ്ങള്ക്ക് മുമ്ബ് വൃക്ക തകരാറിലായി മരണക്കിടക്കിയിലായിരുന്നു നാഗേശ്വര്. രക്ഷിക്കാനാകില്ലെന്ന് ഡോക്ടര്മാരും വിധിയെഴുതി. വൈദ്യശാസ്ത്രം കയ്യൊഴിഞ്ഞ ഘട്ടത്തില് തനിക്ക് തുണയായത് ദേവി ദുര്ഗയാണെന്നാണ് നാഗേശ്വറിന്റെ വിശ്വാസം. അതിനാല് രോഗമുക്തനായി ജീവിതത്തിലേക്ക് മടങ്ങിയെത്തിയ നാഗേശ്വര് തന്റെ കൃതജ്ഞതയാണ് വ്രതത്തിലൂടെ ദേവിക്ക് സമര്പ്പിക്കുന്നതെന്നും പറയുന്നു.